Kif jista' jitgawda s-sajf mingħajr invażjoni ta' żnażan u naħal?
Imtella' Awwissu 11, 2020 - Aġġornata 11 Ta' Awwissu, 2020 11:50am Ma jkunx sajf għalina l-Maltin jekk ma nqattuhx nistrieħu ħdejn il-baħar jew pixxina nieklu xi frott jew ġelat. Iżda mhux dejjem wieħed jista' jibqa' rilassat hekk kif xi drabi jispiċċa assedjat min-naħal jew żnażan. Dan l-għaliex dawn l-insetti, meta kollox ikun niexef qoxqox, ifittxu l-ilma baħar jew tal-pixxini kif ukoll iz-zokkor li jsibuh mhux biss fil-fjuri tas-siġar. Għalhekk wieħed ġieli jilmaħ għadd ta' żnażan u naħal ma' xi landa taż-żibel li tkun mimlija fdalijiet ta' frott u ġelati. L-ambjentalist Arnold Sciberras tkellem ma' TVM fejn qal li hemm bżonn li nieħdu ħsieb aktar l-ekosistemi tagħna flok neqirdu dawn l-insetti li naraw bħala inkonvenjent. Sciberras qal li wasal iż-żmien li jinħolqu żoni għal dawn l-insetti li jipprovdulhom dak kollu li jkunu qed ifittxu bħal ilma u zokkor biex jitrejqu mingħajr ma jkunu ta' inkonvenjent għall-bniedem. L-ambjentalist saħaq fuq l-importanza tan-naħal u żnażan li jinsbau lokalment. Iżda, filwaqt li hemm minnhom li jagħmlu ġdid fl-ekosistema Maltija hemm oħrajn li huma ta' periklu bħall-bagħal ta' żunżan ( Vespa orientalis) . B'din tal-aħħar l-ambjentalist jgħid li nistgħu nrażżnuha billi jinġabar u ma jitħalliex barra l-wet food li nitimgħu lill-qtates. Bagħal ta' Żunżan Għalhekk huwa qed jipproponi li jsiru dawn iż-żoni għal dawn l-insetti biex minnha kulħadd ikun kuntent kemm l-insetti kif ukoll dawk il-persuni li jixtiequ jirrilassaw mingħajr ma jlaqqtu xi tingiża.